

VLADA REPUBLIKE HRVATSKE

Zagreb, 8. srpnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o ukidanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-09“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 26. Zakona o istraživanju i eksploataciji ugljikovodika („Narodne novine“, br. 52/18. i 52/19.) Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_ 2021. donijela

**ODLUKU**

**O UKIDANJU DOZVOLE ZA ISTRAŽIVANJE I EKSPLOATACIJU UGLJIKOVODIKA NA KOPNU U ISTRAŽNOM PROSTORU UGLJIKOVODIKA „SA-09“**

**I.**

Ukida seOdluka o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-09“ („Narodne novine“, br. 63/15., 61/16. i 141/20.).

**II.**

U Registru istražnih prostora trgovačko društvoVermilion Zagreb Exploration d.o.o., Ulica Petra Hektorovića 2, 10000 Zagreb, OIB: 29241599964 briše se kao ovlaštenik u istražnom prostoru ugljikovodika „SA-09“.

**III.**

U Registru istražnih prostora u istražnom prostoru ugljikovodika „SA-09“ upisuje se Republika Hrvatska kao nositelj istražnog prostora.

**IV.**

Ova Odluka stupa na snagu danom donošenja, a objavit će se u „Narodnim novinama“.

Klasa:

Urbroj:

Zagreb,

PREDSJEDNIK

 mr. sc. Andrej Plenković

**OBRAZLOŽENJE**

Vlada Republike Hrvatske donijela je Odluku o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-09“ dana 3. lipnja 2015. („Narodne novine“, br. 63/15. i 61/16). kojom je dozvola za istraživanje i eksploataciju ugljikovodika na istražnom prostoru ugljikovodika „SA-09“ izdana trgovačkom društvu Vermilion Zagreb Exploration d.o.o., Ulica Petra Hektorovića 2, 10000 Zagreb, OIB: 29241599964 („**Vermilion**“). Vlada Republike Hrvatske dopunila je izdanu dozvolu Odlukom o dopunama Odluke o izdavanju dozvole za istraživanje i eksploataciju ugljikovodika na kopnu u istražnom prostoru ugljikovodika „SA-09“ dana 17. prosinca 2020. („Narodne novine“, broj 141/20.) kojom je 50 % prava i obveza iz dozvole za istraživanje i eksploataciju ugljikovodika u istražnom prostoru ugljikovodika „SA-09“ preneseno na društvo NAFTA Exploration d.o.o., Trg Republike Hrvatske 8, Zagreb, Hrvatska („**Nafta**“).

Dodatak br. 1 Ugovora o istraživanju i podjeli eksploatacije ugljikovodika za istražni prostor SA-09 između Vlade Republike Hrvatske, Vermiliona i Nafte kojim se uređuje prijenos 50 % prava i obveza iz Ugovora o istraživanju i podjeli eksploatacije ugljikovodika za istražni prostor SA-09 s društva Vermilion na Naftu nikad nije sklopljen jer su trgovačka društva Vermilion i Nafta 17. ožujka 2021. dostavili obavijest u kojoj odustaju od potpisivanja Dodatka br. 1. Ugovora o istraživanju i podjeli eksploatacije ugljikovodika za istražni prostor SA-09.

Trgovačko društvo Vermilion je dana 1. ožujka 2021. sukladno članku 6.1.3 Ugovora o istraživanju i podjeli eksploatacije ugljikovodika za istražni prostor SA-09 dostavilo Agenciji za ugljikovodike, a 19. ožujka 2021. Ministarstvu gospodarstva i održivog razvoja obavijest o namjeri napuštanja cijelog istražnog prostora SA-09, a dana 30 ožujka 2021. je dostavio Ministarstvu gospodarstva i održivog razvoja i Agenciji za ugljikovodike službeni zahtjev za raskidom Ugovora o istraživanju i podjeli eksploatacije ugljikovodika za istražni prostor SA-09.

Vlada Republike Hrvatske i Vermilion sklopili su [⸱] 2021. Sporazum o raskidu Ugovora o istraživanju i podjeli eksploatacije ugljikovodika za istražni prostor SA-09, klasa: \_\_\_\_\_\_; urbroj: \_\_\_\_\_\_.

Člankom 26. stavkom 1. točkom 1. Zakona o istraživanju i eksploataciji ugljikovodika propisano je da se dozvola za istraživanje i eksploataciju ugljikovodika ukida odlukom Vlade u slučaju raskida odnosno prestanka, iz bilo kojeg razloga, ugovora o istraživanju i eksploataciji ugljikovodika sklopljenog na temelju izdane dozvole.

Procjena fiskalnog učinka – Ova Odluka nema utjecaja na Državni proračun Republike Hrvatske.

Slijedom navedenog, predlaže se donošenje predmetne Odluke.